paragraph_text: Tijekom šezdesetih godina, automobilističke utrke su bile jako popularne u Japanu. Prva Velika nagrada Japana održana je 1963. na stazi Suzuka, a 1976. VN Japana ulazi u kalendar Formule 1. Prvo prvenstvo Super Formule je održano 1973., a naslov je osvojio Japanac Motoharu Kurosawa. Prije svog dolaska u Formulu 1, mnogo vozača je nastupalo u Super Formuli; Ralf Schumacher, Heinz-Harald Frentzen, Eddie Irvine, Mika Salo, Pedro de la Rosa, Kazuki Nakajima i drugi. Od 1973. do danas, natjecanje je nekoliko puta mijenjalo službeni naziv.